Fungu Kizimkazi

Fungu Kizimkazi (inajulikana pia kwa majina ya Latham Island na Fungu Mbaraka) ni kisiwa kidogo cha Tanzania katika Bahari Hindi ambacho hakina wakazi wala maji matamu. Kipo kilomita 64 upande wa kusini-mashariki kutoka Unguja, na mahali pa karibu kwenye bara ni Kimbiji katika Wilaya ya Kigamboni, Dar es Salaam. Inahesabiwa kuwa sehemu ya funguvisiwa la Zanzibar. Tabia Kipenyo chake ni takriban mita 300. Viumbehai pekee ni ndege wala samaki wanaounda huko viota na kulea vinda wao. Hivyo kisiwa chote kimefunikwa na guano (mavi ya ndege). Kisiwa kinainuka mita 3 pekee juu ya uwiano wa bahari hakionekani vema, hivyo ni hatari kwa meli. Kulikuwa na majaribio ya kupunguza hatari na kuboresha mwonekano wa kisiwa kwa kujenga alama iliyoinuliwa au kupanda miti iliyoharibiwa tena na ndege. Majina Wavuvi wa sehemu hizi za Bahari Hindi hutumia majina mbalimbali, hasa ""Fungu Mbaraka" na "Fungu Kizimkazi". Jina la Mbaraka linatokana na Mzanzibari Mbaruk au Mbaraka aliyepata kibali cha sultani Sayyid Barghash kukusanya mabaki ya meli zilizokwama huko zikigonga miamba. Hii ni habari ya kwanza kwamba Zanzibar alidai utawala wa Fungu Kizimkazi. Jina la "Latham" limetokana ya lile la jahazi ya Kampuni ya Kiingereza kwa Uhindi wa Mashariki iliyopita huko mnamo mwaka 1798 na kuacha taarifa ya kimaandishi. Hata hivyo inasemekana pia kuwa Mhindi mwenye jina la "Latham" alikuta kisiwa hicho na kukipa jina lake. Utawala Kisiwa hicho kiliingizwa rasmi katika Usultani wa Zanzibar mnamo mwaka 1898 wakati bendera ya sultani ilipelekwa huko. Lakini katika miaka 1910/1912 kulikuwa na mabishano baina ya mwakilishi Mwingereza huko Zanzibar kwa niaba ya sultani na ofisi ya gavana Mjerumani huko Dar es Salaam kuhusu mamlaka juu ya Latham Island, hasa usimamizi wa uvunaji wa guano ya ndege. Tarehe 11 Aprili kaimu gavana Wilhelm Methner alitembelea kisiwa wakati wa kurudi Dar es Salaam kutoka kusini mwa koloni. Mzozo ulikwisha na tokeo la Vita Kuu ya Kwanza ya Dunia na kuondolewa kwa Ujerumani katika Afrika ya Mashariki. Mwaka 1924 kisiwa kilitajwa kuwa sehemu ya mbali ya usultani wa Zanzibar. Mnamo mwaka 2011 kulikuwa na taarifa ya kutokea kwa mvutano baina ya ofisi za serikali za Zanzibar na Tanzania bara kuhusu mamlaka juu ya kisiwa hicho. Kwa mtazamo wa Zanzibar ni sehemu ya Mkoa wa Unguja Kusini. Kwa mtazamo mwingine ni sehemu ya wilaya ya Kigamboni. Tazama pia Orodha ya visiwa vya Tanzania Zanzibar Marejeo Viungo vya nje M. D. Gwynne, I. S. C. Parker and D. G. Wood: Latham Island: An Ecological Note. The Geographical Journal, Vol. 136, No. 2 (Jun., 1970), Seite 247-251